### Beslutning

Godkendt.

Afbud: Silje Olsen

### Sagsfremstilling

## Resume og sagens baggrund

Der blev i 2020 konstateret råd og svamp i bygningsdele i tre af de almene ældreboliger på [adresse]. Kommunalbestyrelsen godkendte på mødet den 17. oktober 2023 at disse lejemål blev revet ned og genopbygget. Der blev givet anlægsbevilling til genopbygningen finansieret af kassebeholdningen. En del af udgifterne er dækket af Byggeskadefonden, men ældreboligernes udgifter er i alt 4,406 mio. kr.

I denne sag søges om, at det kommunale udlæg konverteres til et kommunalt lån som vil blive afdraget af ældreboligerne med samme vilkår som et lån i Kommunekredit.

## Indstillinger

Direktøren indstiller, at det kommunale udlæg på 4,406 mio. kr. tilbagebetales af ældreboligerne efter samme vilkår som tilsvarende byggekredit og ældreboliglån i Kommunekredit.

## Behandling

Økonomiudvalg, Kommunalbestyrelse

## Sagsfremstilling

Sejerø Plejehjem består af 10 almene ældreboliger, som tilhører Kalundborg Kommune. Bygningen er delt op i en boligdel og servicearealer.

Der blev i 2020 konstateret råd og svamp i fundamentet og i gulvkonstruktionen i tre af boligerne, som indebar en nødvendig renovering eller genopførelse. Kommunalbestyrelsen bevilgede i januar 2021 3,7 mio. kr. til arbejdet.

Skaden blev anmeldt til Byggeskadefonden, som accepterede at dække skaden.

Undervejs i undersøgelserne af bygningerne blev konstateret yderligere skader og på kommunalbestyrelsens møde i oktober 2023 blev det besluttet at nyopføre de tre ældreboliger i stedet for at renovere og der blev givet anlægsbevilling til at dække udgifterne.

Byggeskadefonden dækkede fortsat med et beløb svarende til renoveringen og Kalundborg Kommune dækkede midlertidigt den kommunale udgift.

Den kommunale udgift skal fordeles forholdsmæssigt mellem boligdel og servicearealer.

Ved et traditionelt byggeri af ældreboliger vil udgiften til boligdelen være låneberettiget og blive finansieret undervejs med en byggekredit, men på grund af det konkrete forløb, hvor skadesomfanget først blev kendt undervejs, blev udgiften dækket af kommunens kassebeholdning med efterfølgende tilbagebetaling.

Opførelsen af de tre ældreboliger er nu afsluttet og Kalundborg Kommunes udlæg kan nu gøres op. I alt har kassebeholdningen finansieret 4,406 mio. kr. vedrørende boligdelen

Efter reglerne for etablering af ældreboliger, skal boligdelens udgifter finansieres som et langfristet lån med årlige afdrag og rentetilskrivning og anlægsperioden skal forrentes som en byggekredit.

Der tages derfor udgangspunkt i tilsvarende låneberegninger fra Kommunekredit, som danner grundlag for de årlige afdrag og rentetilskrivning.

Økonomiske konsekvenser

Kalundborg Kommune har finansieret 4,406 mio. kr. for boligdelen af de tre nyopførte ældreboliger på [adresse]. Dette beløb er kommunes nettoudgift efter at have modtaget erstatningsbeløbet fra Byggeskadefonden.

Beløbet foreslås tilbagebetalt med samme årlige afdrag og rentetilskrivning som tilsvarende byggekredit og lån i Kommunekredit.

### Sagens forløb

10/12/2025 Økonomiudvalget
Anbefales.

Afbud: Per Knudsen